|  |  |
| --- | --- |
| Analyse af billeder | **Billeder** |
| **Præsentation** | Start med helt kort at nævne billedets basisoplysninger: titel, kunster/fotograf, årstal samt evt. publiceringssted.  Vær opmærksom på, at betegnelsen ‘billede’ her dækker over alle former for billeder:  *Maleri, (presse)fotografi, plakat, bog- eller cd-, dvd-og pladecover, ramme i grafiske romaner m.m.* |
| **Genre** | Beskriv, hvilken genre billedet tilhører. |
| **Indholdsbeskrivelse** | Beskriv helt kort og overordnet, hvad billedet forestiller:  • Hvad er motivet?  • Er det en bestemt handling eller situation, der skildres?  • Er der evt. en titel/billedtekst, der ledsager værket – og hvordan spiller den sammen med motivet? |
| **Formanalyse –**  **komposition** | Undersøg, hvordan billedet er komponeret, dvs. hvilke former, figurer og/eller  kompositionsprincipper vi møder i billedet. Det kan dreje sig om brug af fx:  • Horisontale, vertikale og/eller diagonale linjer.  • Trekantskomposition, cirkelkomposition eller en mere organisk, spiralformet komposition.  • Det gyldne snit.  • Symmetri.  • Blikfang.  Kom også ind på, om kompositionen udtrykker stilstand eller dynamik, og om der er bevægelse i bestemte retninger i billedet. |
| **Formanalyse –**  **rum** | Billedet er en flade, men der kan være skabt en rumlig oplevelse på forskellige måder.  Se nærmere på:  • Brug af beskæring – supertotal, total, halvtotal, halvnær, nær, ultranær, som vedrører afstanden til motivet.  • Brug af perspektiv – frøperspektiv, fugleperspektiv og normalperspektiv, der kan angive en holdning til motivet.  • Brug af overlap mellem forskellige elementer/objekter i billedet.  • Forholdet mellem forgrund, mellemgrund og baggrund, som kan fortælle noget om relationer mellem forskellige elementer/objekter i billedet, men som også kan skabe dybde i billedet.  • Brug af tele/vidvinkel – særligt i forbindelse med fotografier.  Benyttes en telelinse, får et fotografi en lav dybdeskarphed. Det giver en uskarp baggrund, som får et motiv i forgrunden til at træde tydeligt frem.  Med en vidvinkel får et fotografi høj dybdeskarphed og vil derfor fremstå skarpt på alle planer. Desuden vil de vertikale linjer i billedet blive forvrænget. |
| **Formanalyse –**  **farver og lys** | • Er der anvendt farver, eller er billedet sort/hvid?  • Hvilke farver er dominerende? Benyttes en kold farveskala (grønne, blå og grå farver) eller en varm farveskala (røde, orange og gule farver)? Bruges en eller flere farver symbolsk og/eller til at fremhæve noget særligt i billedet?  • Spiller lys, mørke og/eller skygger en særlig rolle? Er der markante lysvirkninger i billedet?  • Arbejdes der med kontraster?  Det er vigtigt, at de enkelte farver ikke pr. automatik fortolkes som udtryk for noget bestemt.  Farveanalysen skal altid tage afsæt i, hvordan farverne benyttes i det konkrete billede. |
| **Sammenfatning og fortolkning** | Sammenfat de form- og indholdsmæssige iagttagelser og fortolk:  • Hvordan bruges formen til at fortælle om billedets indhold og tematik?  • Indeholder billedet modsætninger/kontraster i indhold og/eller form, som kan lede på sporet af, hvad maleren/fotografen vil fortælle med sit billede? Udtrykkes der en holdning til motivet?  • Inddrag evt. titlen. |
| **Budskab** | Har billedet et budskab? Og hvor/hvordan kommer det til udtryk? |
| **Kontekst** | Kan billedet, fx med hensyn til motiv, tematik og/eller formsprog:  • Perspektiveres til andre billeder eller tekster, du kender til?  • Sættes i relation til sin samtid?  • Relateres til en stilretning, kunst- eller litteraturhistorisk periode?  • Knyttes til en bestemt mediesammenhæng, fx pressens nyhedsformidling? |